La platja de Gandia acollirà la XXIX edició del Seven Safor de rugbi aquest dissabte
16 juliol 2024

## La platja de Gandia acollirà la XXIX edició del Seven Safor de rugbi aquest dissabte16 juliol 2024Última actualització: 16 juliol 2024

![](../gestion/img/b68f963330ff6131c8c0fa7e55435350c94c653e991d8671ddea335dfaefa591.jpg)  
  

L'**edil delegat d'Esports, Jesús Naveiro** i el **secretari del Club de Rugbi la Safor, Daniel Iborra**, han presentat hui la **XXIX edició del torneig Seven Safor**.  
  
Es tracta d'una competició de rugbi platja que es disputarà aquest dissabte 27 de juliol en el tram d'arena que hi ha davant de l'edifici Albatros. _"És un esdeveniment molt consolidat i forma part del circuit oficial del Seven Platja de la Comunitat, que també es juga a Alacant i Castelló, per la qual cosa és puntuable"_, ha assenyalat el regidor.  
  
La jornada comptarà amb la participació d'aproximadament **17 equips: 8 masculins, 6 femenins i 3 escolars**. _"En total, hi haurà més de 160 jugadors que, sobretot, vindran d'Alacant i València. A més, és probable que també hi participen altres grups com l'equip de Lorca"_, ha comentat Iborra.  
  
El regidor ha afirmat que _"una vegada més, Gandia aprofita la seua platja per apostar pel binomi entre el turisme i el meu departament, i demostra que ofereix una gran quantitat de disciplines esportives"_.

  
Pel que fa als horaris, **la primera part del torneig tindrà lloc entre les 9 i les 13 hores**, moment en què hi haurà un descans per dinar. Els partits es **reprendran a partir de les 16 hores i acabaran a les 20 hores**.  
  
Quan finalitze el torneig, els jugadors es desplaçaran fins al **camp de beisbol** del final de la platja per celebrar el **tercer temps**. Allà, els participants podran parlar entre ells mentre gaudeixen del sopar.

  
Naveiro ha convidat tota la ciutadania a _"acostar-se i a gaudir de l'ambient, que serà espectacular"_ i ha agraït al Club i a la Federació de Rugbi de la Comunitat Valenciana la seua implicació en l'esdeveniment. _"Sense el vostre suport i el vostre esforç seria impossible continuar acollint aquest tipus de competicions que dinamitzen la platja i ens situen com a un referent esportiu nacional"_, ha destacat.  
  
Finalment, el secretari ha expressat el desig que tots els jugadors gaudisquen de la competició i ha agraït a l'Ajuntament tota la seua ajuda a l'hora d'organitzar-la.

[Twittear](https://twitter.com/share)